บลจ.ยูโอบี ชูกองทุน'CG-LTF'และ 'UOBLTFเหมาะลงทุนในจังหวะตลาดหุ้นผันผวน
ทั้ง 2 กองทุน ติดท็อป 5 โชว์ผลตอบแทนย้อนหลัง 10 ปี (ณ 31 ก.ค.62) ที่ 15.18 % และ 13.98 %ต่อปี  
10 ก.ย. 2562

ทั้ง 2 กองทุน ติดท็อป 5 โชว์ผลตอบแทนย้อนหลัง 10 ปี (ณ 31 ก.ค.62) ที่ 15.18 % และ 13.98 % ต่อปี  
น.ส.รัชดา ตั้งหะรัฐ กรรมการผู้จัดการ สายพัฒนาธุรกิจ บริษัทหลักทรัพย์จัดการกองทุน(บลจ.)ยูโอบี (ประเทศไทย) เปิดเผยว่า ในภาวะที่ตลาดหุ้นไทยผันผวน ซึ่งได้รับผลกระทบจากปัจจัยลบต่างๆ ถือเป็นจังหวะที่ดีสำหรับการลงทุนในกองทุนที่ให้ผลตอบแทนที่สม่ำเสมอในระยะยาวจากกองทุนรวมหุ้นระยะยาว (LTF) และเป็นช่วงเวลาที่ดีสำหรับนักลงทุนที่ยังไม่มีกองทุน LTF อยู่ในพอร์ตเพื่อสิทธิในการประหยัดภาษี อีกทั้งโอกาสได้รับผลตอบแทนที่ดีในระยะยาว 
ทั้งนี้ บลจ. ยูโอบี แนะนำ 2 กองทุนที่มีประวัติผลการดำเนินงานโดดเด่นเมื่อเทียบกับภาพรวมกองทุน LTF ในตลาด โดยทั้ง 2 กองทุนจัดตั้งมาเป็นระยะเวลานานกว่า 10 ปี นับตั้งแต่ช่วงปลายปี 2547 เน้นลงทุนในหุ้นที่มีพื้นฐานดี โอกาสเติบโต และการลงทุนในหุ้นที่มีธรรมภิบาลเพื่อโอกาสรับผลตอบแทนที่ดีในระยะยาว และมีความเสี่ยงระดับกลางค่อนข้างสูง (ระดับ 6) รวมถึงเป็นกองทุนที่ได้รับการจัดอันดับ 4 ดาวจากมอร์นิ่งสตาร์ นอกจากนี้ยังได้ความร่วมมือจากเครือข่ายกลุ่มยูโอบี ในต่างประเทศ และพันธมิตรทางธุรกิจที่แข็งแกร่งในภูมิภาคเอเชีย เพื่อประเมินภาพรวมและวิเคราะห์วางแผนจัดการการลงทุนอย่างมีประสิทธิภาพ 
"ในช่วงที่ตลาดหุ้นไทยปรับลงแรงจากปัจจัยลบที่อยู่เหนือการควบคุม มองว่าเป็นจังหวะดีที่จะเข้าลงทุนในกองทุน LTF โดยบริษัทฯ ได้คัดสรรกอง CG-LTF และ UOBLTF ซึ่งเป็นกองทุนคู่หูที่มีสไตล์การลงทุนที่แตกต่าง แต่สามารถสร้างผลการดำเนินงานที่ดีในระยะยาวตลอดระยะเวลาที่ผ่านมานับตั้งแต่จัดตั้งกองทุน พร้อมด้วยทีมผู้จัดการกองทุนที่มีความเชี่ยวชาญบริหารกองทุนเพื่อสร้างโอกาสผลตอบแทนที่ดีในระยะยาว" น.ส.รัชดา กล่าว
กองทุน 'CG-LTF' หรือ 'กองทุนเปิดบรรษัทภิบาลหุ้นระยะยาว' ที่เน้นลงทุนในหุ้นบริษัทที่มีระบบธรรมาภิบาลที่ดี มีปัจจัยพื้นฐานโดดเด่นและโอกาสเติบโตสูง ในสัดส่วนไม่น้อยกว่าร้อยละ 65 ของมูลค่าทรัพย์สินสุทธิ มีผลการดำเนินงานย้อนหลังระยะยาวที่โดดเด่น โดยให้ผลตอบแทนย้อนหลัง 10 ปี (ณ 31 กรกฎาคม 2562) 15.19% ต่อปี สูงกว่า SET TRI ที่มีค่าเฉลี่ยอยู่ที่ 14.60% ต่อปี โดยกลุ่มอุตสาหกรรม 5 อันดับแรกที่เข้าลงทุน ได้แก่ กลุ่มพลังงานและสาธารณูปโภค กลุ่มธนาคาร กลุ่มพาณิชย์ กลุ่มเทคโนโลยีสารสนเทศและการสื่อสาร และกลุ่มขนส่ง 
กองทุน 'UOBLTF' หรือ 'กองทุนเปิด ยูโอบี หุ้นระยะยาว' ที่มีจุดเด่นของกองทุนคือจะลงทุนในหรือมีไว้ซึ่งหุ้นสามัญของบริษัทจดทะเบียนในตลาดหลักทรัพย์ โดยมีฐานะการลงทุนสุทธิในหุ้นสามัญของบริษัทจดทะเบียนเฉลี่ยในรอบปีบัญชีไม่น้อยกว่าร้อยละ 65 ของมูลค่าทรัพย์สินสุทธิของกองรวม เงินทุนส่วนที่เหลือจะนำไปลงทุนในตราสารทางการเงิน และ/หรือตราสารแห่งหนี้ต่างๆ โดยจะมุ่งเน้นการลงทุนที่ให้ผลตอบแทนสูง ทั้งนี้อาจลงทุนในหรือมีไว้ซึ่งตราสารที่มีลักษณะของสัญญาซื้อขายล่วงหน้าแฝงตามที่ได้รับความเห็นชอบจากสำนักงาน และลงทุนในสัญญาซื้อขายล่วงหน้าเพื่อป้องกันความเสี่ยงที่จะเกิดขึ้นเท่านั้น
ปัจจุบันบลจ.ยูโอบีฯ มีทางเลือกสำหรับผู้ที่ต้องการลงทุนในแบบไม่รับเงินปันผล (UOBLTF) และแบบรับเงินปันผล (UOBLTF-D) ซึ่งผลการดำเนินของกองทุนฯย้อนหลัง 10 ปี (ณ 31 ก.ค. 2562) อยู่ที่ 13.98% ต่อปี และ SET TRI อยู่ที่ 14.29 % โดยกลุ่มอุตสาหกรรม 5 อันดับแรกที่เข้าลงทุน ได้แก่ กลุ่มพลังงานและสาธารณูปโภค กลุ่มธนาคาร กลุ่มเทคโนโลยีสารสนเทศและการสื่อสาร กลุ่มพาณิชย์ และกลุ่มขนส่ง